Festivalul majorărilor salariale pentru bugetari continuă. Azi a venit rândul MApN și al Serviciilor. Plus 30% la solde
Guvernul a adoptat joi o ordonanţă de urgenţă care prevede creşterea salariilor personalului din instituţiile de apărare, ordine publică şi securitate naţională, precum şi a indemnizaţiilor pentru participarea la misiuni, exerciţii şi aplicaţii militare.
Este vorba de ordonanţa de urgenţă pentru stabilirea unor drepturi specifice personalului Ministerului Apărării Naţionale şi a unor cheltuieli determinate de pregătirea şi executarea unor misiuni în afara teritoriului naţional.
"Prin această ordonanţă se acordă o majorare salarială de până la 30% din solda de funcţie sau salariul de funcţie sau salariul de bază, pentru personalul din instituţiile de apărare, ordine publică şi securitate naţională. Totodată, se reglementează dublarea, raportat la anul 2018, a indemnizaţiei de delegare - detaşare pentru personalul din instituţiile de apărare ordine publică şi securitate naţională, care participă la misiuni de instrucţie, exerciţii militare şi aplicaţii în tabere sau un poligoane, cu participare internaţională sau misiuni pe teritoriul României cu durată mai mare de 48 de ore şi la o distanţă mai mare de 5 km de localitatea în care au locul permanent de muncă", a declarat purtătorul de cuvânt al Guvernului, Mihai Constantin, citat de Agerpres.
Impactul bugetar este estimat la circa 1,1 miliarde de lei pentru anul în curs, potrivit notei de fundamentare a ordonanței de urgență.
Decizia Guvernului vine pe fondul îngrijorărilor Comisiei Europene privind capacitatea guvernului PSD-PNL de a reduce deficitul bugetar (CE a atras atenția deja că se așteaptă la un nivel de 7% din PIB, față de 5% cât este prevăzut în proiectul de buget pentru anul curs). Mai mult decât atât, anul trecut cheltuielile statului cu personalul bugetar au crescut cu 12,8% până la un nivel de 132 de miliarde de lei, respectiv 22% din totalul cheltuielilor statului. Anul trecut, printre bugetarii care au beneficiat de majorări salariale înainte de anul electoral 2024 se numărăr cei din Educație, din Sănătate, din Administrația publică, din Poliție precum și din unele deconcentrate.
În prima lună a acestui an electoral statul a cheltuit cu 20,8% mai mult pe salarii decât în luna similară a anului trecut, conform datelor ofciale ale ministerului de Finanțe, nivelul dublu față de inflația de 10,4% înregistrată anul trecut (ian-dec 2023 vs ian-dec 2022).
Mai mult decât atât, statul a și angajat în plus. Este vorba despre circa 40.000 de posturi, ducând totalul bugetarilor la aproape 1,3 milioane de angajați, adică o cincime din totalul salariaților din economie.
Știrile Pro TV, citând analizele Consiliului Fiscal, a adus în prim plan și paradoxul României, stat cu deficit bugetar mare și investiții mult sub necesar care își permite totuși să fie un real "paradis al bugetarilor" dacă raportăm puterea economiei, bugetul în sine și cât din el este consumat pe bugetari. La polul opus, adică cea mai mică pondere a salariilor bugetarilor raportat la puterea economiei este chiar Germania, motorul economic al UE.